সমাজ-ইতিহাসে আকস্মিকভাবে কিছু ঘটে না। চলচ্চিত্র সংসদ আন্দোলন যে শুরু করতে হবে, সেই সময়কার সমাজ- বাস্তবতায় তার আবশ্যিক শর্তগুলো তৈরি হয়েই ছিল। প্রথমত, চলচ্চিত্র যে একটি শিল্পকর্ম, নানা দেশে যে ইতোমধ্যে শিল্পগুণসম্পন্ন চলচ্চিত্র নির্মিত হয়েছে, সেইগুলো যে আস্বাদন করা প্রয়োজন এবং নিজেদের দেশেও যে ওই ধরনের চলচ্চিত্র নির্মাণের পরিবেশ তৈরি করা দরকার – এই সব বিবেচনা থেকেই পূর্ব পাকিস্তান পর্বে চলচ্চিত্র সংসদ আন্দোলন শুরু হয়। মুহম্মদ খসরু ১৯৬৮ সালে এই আন্দোলনের প্রয়োজনীয়তা প্রসঙ্গে লেখেন যে, ‘চলচ্চিত্র যে শিল্প একথা আজ সর্বজন বিদিত। …দুঃখজনক হলেও একথা খুবই সত্য যে আমাদের চলচ্চিত্রশিল্পীরা সিনেমা যে একটা আর্ট একথা নির্বিকারে ভুলে গিয়েছেন। …আমাদের চলচ্চিত্রশিল্পের বন্ধ্যা ভাব এবং প্রতিকূল আবহাওয়াকে একটি সুষ্ঠু আন্দোলনের মাধ্যমে উন্নতি করার প্রচুর সম্ভাবনা রয়েছে।’৩ মুহম্মদ খসরুর এই অনুধাবন থেকেই স্পষ্ট হয়, ওই সময়ে কেন এই আন্দোলনের কথা ভাবা হয়। দ্বিতীয়ত, সমাজ-রাজনৈতিক একটি অবস্থাও সংস্কৃতির একটি আঙ্গিক হিসেবে শিল্পগুণসম্পন্ন চলচ্চিত্র প্রদর্শন ও নির্মাণের তাগাদা দিতে থাকে। গত শতাব্দীর পাঁচ-ছয়ের দশক পূর্ব পাকিস্তানে সাংস্কৃতিক নবজাগরণের জন্ম দেয়। পশ্চিম পাকিস্তানি শাসকরা তখন নানাভাবে পূর্ব পাকিস্তান তথা পূর্ব বাংলার বাঙালিদের দাবিয়ে রেখে শোষণ করে চলেছে। বাংলা ভাষার ওপর আক্রমণ করেছে, রবীন্দ্র-শতবর্ষ পালনে বাধা দিয়েছে – বাঙালি সবকিছুর বিরুদ্ধে প্রতিবাদ করেছে। কবিতা-গল্প-উপন্যাস, গান, নাটক, পোস্টার, নৃত্য প্রভৃতি হয়েছে প্রতিবাদের হাতিয়ার। ছয়ের দশকের শুরুতে আনোয়ারুল হক খান, বাহাউদ্দিন চৌধুরী, ওয়াহিদুল হক, মুহম্মদ খসরু প্রমুখ চলচ্চিত্রকেও সাংস্কৃতিক নবজাগরণের একটি আঙ্গিক হিসেবে ব্যবহার করার প্রয়োজন অনুভব করলেন এবং সেই সূত্রে চলচ্চিত্র সংসদ প্রতিষ্ঠার কথা ভাবলেন। ওয়াহিদুল হক এ প্রসঙ্গে বলেছেন – ‘আমি কাজটিকে নিলাম ছায়ানটের আরব্ধ কর্মেরই প্রসারণ হিসেবে – গান দিয়ে ছায়ানট যা করতে চেষ্টা করছে, সংসদ তাই করবে চলচ্চিত্রচর্চার মধ্য দিয়ে। কাজটি হল পাকিস্তানি অচলায়তনের পাঁচিলে ধস ধরানো, সুস্থতা, উদারতা, সংস্কৃতি মনস্কতার পথ কাটা। …দেশ বিদেশের সার্থক মহৎ চলচ্চিত্রের প্রদর্শন, তার রস ও মর্মগ্রহণ আমাদের মধ্যযুগীয় মফস্বলীপনার খুব দক্ষ উৎসাদন হবে – এই ছিল হিসেব।’৪ মুহম্মদ খসরুও ওই একই সময়ে চলচ্চিত্র সংসদ নিয়ে ভাবছিলেন এবং ওই উদ্যোগের সঙ্গে একাত্ম হন। তাঁর মতে, ‘আমিও যখন ফিল্ম সোসাইটি গঠনের ব্যাপারে চিন্তাভাবনা করছিলাম ঠিক সেই মুহূর্তে ওয়াহিদুল হকের সমান্তরাল চিন্তার সঙ্গে যোগাযোগ ঘটল। আমরা একমত হলাম। ওয়াহিদুল হক বললেন, চলো কাজে লেগে যাওয়া যাক।’৫ তারপর কয়েকটি সভার মধ্য দিয়েই ঢাকায় ‘পাকিস্তান চলচ্চিত্র সংসদে’র প্রতিষ্ঠা।